กสิกรฯแนะทัวร์ไทย พุ่งเป้าคนจีนรุ่นใหม่
กสิกรไทย คาดว่า ชาวจีนมาเที่ยวตรุษจีนไทยเพิ่ม 18%แนะจับกลุ่มคนรุ่นที่ชอบเที่ยวเอง
6 ก.พ. 2559

กสิกรไทย คาดว่า ชาวจีนมาเที่ยวตรุษจีนไทยเพิ่ม 18%แนะจับกลุ่มคนรุ่นที่ชอบเที่ยวเอง
ศูนย์วิจัยกสิกรไทย คาดว่า ในช่วงเทศกาลตรุษจีนจะมีชาวจีนเดินทางเข้ามายังประเทศไทยจำนวน 3.40 แสนคน เพิ่มขึ้น 22.0% เทียบกับช่วงเดียวกันปีก่อน ซึ่งจะช่วยหนุนให้ในช่วงไตรมาสแรกปีนี้ มีชาวจีนเดินทางเข้ามาท่องเที่ยวในไทยจำนวน 2.37 ล้านคน เพิ่มขึ้น 18.4% ซึ่งชะลอลงเมื่อเทียบกับช่วงเดียวกันของปี 2558 ที่เติบโต 93.3% โดยปลายทางยอดฮิตอันดับ 1 น่าจะยังคงเป็นกรุงเทพฯ ภูเก็ต และเชียงใหม่
ทั้งนี้ ชาวจีนที่มาเที่ยวไทยน่าจะมีส่วนแบ่งตลาดใกล้เคียงกับปีที่แล้วคือ ประมาณ 6% ของตลาดชาวจีนที่ท่องเที่ยวในต่างประเทศทั้งหมด และชาวจีนมีแนวโน้มเลือกประเทศไทยเป็นปลายทางยอดนิยมอันดับ 1 ต่อเนื่องจากปีที่แล้ว
อย่างไรก็ตาม ผู้ประกอบการที่มีศักยภาพควรหันมารุกตลาดท่องเที่ยวเอง (FIT) ให้มากขึ้น เนื่องจากเป็นกลุ่มที่มีการใช้จ่ายสูงกว่าตลาดนักท่องเที่ยวทั่วไป 2 เท่าตัว และมีแนวโน้มจะเดินทางกลับมาท่องเที่ยวซ้ำสูง โดยในปัจจุบันชาวจีนเดินทางกลับมาท่องเที่ยวซ้ำในไทยมีสัดส่วน 40% ของจำนวนชาวจีนทั้งหมดที่เดินทางมาท่องเที่ยวในไทย และยังเป็นกลุ่มที่มีความใส่ใจการท่องเที่ยวที่เป็นมิตรกับสิ่งแวดล้อม
นอกจากนี้ ยังมีกลุ่มชาวจีนรุ่นใหม่เดินทางท่องเที่ยวเองเป็นอีกหนึ่งตลาดที่มีความน่าสนใจ เนื่องจากมีกำลังซื้อและมีไลฟ์สไตล์การเดินทางท่องเที่ยวต่างประเทศ เพื่อเปิดประสบการณ์ใหม่ๆ รวมทั้งทุกภาคส่วนที่เกี่ยวข้องควรหันไปทำตลาดไฮเอนด์ในพื้นที่เมืองรองของจีน เนื่องจากในปัจจุบันตลาดนักท่องเที่ยวชาวจีนส่วนใหญ่มาจากหัวเมืองเศรษฐกิจสำคัญของจีน  
ท้งนี้ หากผู้ประกอบการท่องเที่ยวไทยจะหันมาเน้นทำตลาด FIT อาจจะต้องมีการปรับรูปแบบการให้บริการที่เกี่ยวเนื่องให้สามารถตอบโจทย์ลูกค้ากลุ่มนี้ เช่น การพัฒนาคอนเทนต์สื่อโฆษณาเป็นภาษาจีนและอังกฤษ ผ่านสื่อออนไลน์เพื่อให้สามารถเข้าถึงตลาดกลุ่มนี้ เนื่องจากสื่อออนไลน์เป็นช่องทางหลักที่ตลาดกลุ่มนี้ใช้สืบค้นข้อมูลและสำรองตั๋วโดยสารเครื่องบิน/ห้องพัก รวมทั้งการพัฒนาแอพพลิเคชั่นสำหรับแนะนำการเดินทางไปยังแหล่งท่องเที่ยว เพื่ออำนวยความสะดวกให้กับตลาด FIT